বার বার যাতে একই ব্যক্তি টাকা না তুলতে পারে, তা নিশ্চিত করতে ভোটের মতোই ব্যাঙ্ক থেকে টাকা বদলের সময়েও সাধারণ মানুষের আঙুলে কালি লাগিয়ে দেওয়ার সিদ্ধান্ত নিয়েছে কেন্দ্রীয় সরকার। কিন্তু এই পদ্ধতি নিয়ে প্রশ্ন তুলেছিলেন রাজ্যের মুখ্যমন্ত্রী মমতা বন্দ্যোপাধ্যায়। তাঁর অভিযোগ ছিল, ১৯ নভেম্বর রাজ্যে উপনির্বাচন রয়েছে। ফলে, এই উপনির্বাচনের ভোটারদের আঙুলে ব্যাঙ্ক থেকে কালি লাগিয়ে দেওয়া হলে বিভ্রান্তি সৃষ্টি হবে। এ নিয়ে নির্বাচন কমিশনেরও মতামত জানতে চেয়েছিলেন মমতা বন্দ্যোপাধ্যায়।
আরও পড়ুন
টাকা বদলাতে গেলেই আজ থেকে আঙুলে কালি মারা হবে! বড় সিদ্ধান্ত কেন্দ্রের
মানুষকে অবিশ্বাস করে কেন্দ্র? কালি লাগানোর সিদ্ধান্ত নিয়ে প্রশ্ন তুললেন মমতা
ঘোষণার কয়েক ঘণ্টার মধ্যেই অবশ্য বিভ্রান্তি দূর করে দিল কেন্দ্রীয় অর্থ মন্ত্রক। মন্ত্রকের তরফে জানানো হয়েছে, ব্যাঙ্কে টাকা বদলের সময়ে ডান হাতের তর্জনীতে কালি লাগানো হবে। ভোটের সময়ে সাধারণত এই কালি লাগানো হয় বাঁ হাতের আঙুলে। ফলে যাঁরা উপনির্বাচনে ভোট দেবেন, তাঁদের আর কোনও সমস্যা রইল না।